જ્યારે કોઇપણ જાતકની કુંડળીમાં મંગળદોષ હોય અર્થાત્ જન્મકુંડળીના પ્રથમ (દેહ) સ્થાન-ચોથા(સુખ) સ્થાન-સાતમા (દાંપત્ય)ભાવ-આઠમા (મૃત્યુ) સ્થાન અને બારમા (વ્યય) સ્થાનમાં મંગળ બેસે ત્યારે અપવાદોને બાદ કરતાં મંગળદોષનું સર્જન થાય છે. આવા સંજોગોમાં સ્ત્રી અગર પુરુષનાં લગ્ન વિલંબે (લેઇટ મેરેજ) થાય છે. ક્યારેક આવા જાતકોના બે અગર બેથી વધુ વાર લગ્નયોગ ઊભા થાય છે. લગ્નજીવનમાં હેરાનગતિ પરેશાની તો ક્યારેક કજિયા, કંકાશ, છૂટાછેડા સુધીના બનાવો બને છે. ગુણ મેળાપમાં ગરબડ-નાડીદોષ-ગણદોષ અને દાંપત્યજીવનને સ્પર્શતી અનેક બાબતોને કારણે સ્ત્રી કે પુરુષે બીજાં લગ્ન કરવા પડતા હોય છે.